Martin Jakubec

PhDr. **Martin Jakubec**, PhD. (* 17. november 1983, Bratislava) je slovenský spevák, politik, moderátor, hudobný producent, herec a podnikateľ. Patrí medzi kontroverzné osobnosti slovenského šoubiznisu – je známy šírením nepodložených tvrdení, dezinformácii či konšpirácií ohľadom pandémie ochorenia COVID-19 a hoaxov ohľadom rusko-ukrajinskej vojny. Koncom roka 2016 vstúpil do politiky ako nezávislý politik. Stál pri zrode TV Osem, Senzi TV, TV Šláger. Je vlastníkom retro programu Repete. Súčasne vedie občianske združenie *Úrad pre národný rozvoj Slovenskej republiky*.

## Životopis

### Štúdium
Jakubec v roku 2001 zmaturoval na hotelovej akadémii. Na Fakulte masmediálnej komunikácie Univerzity sv. Cyrila a Metoda v Trnave získal tituly Mgr. a PhDr. v odbore masmediálna komunikácia v rokoch 2008, resp. 2010. Následne získal titul PhD. v odbore masmediálne štúdiá na Fakulte masmédií Paneurópskej vysokej školy v Bratislave.

### Mediálna a hudobná kariéra
V médiách sa objavuje od roku 2004 kedy sa stal 1. slovenskou internetovou celebritou v ankete Zlatý klinec za reklamu. K spevu sa dostal počas stredoškolského štúdia na ĽUK v odbore bicie nástroje a spev.

Je držiteľom 8 zlatých platní a 4 platinových platní a ocenení IFPI za predaj nosičov (Slovensko, Chorvátsko, Česko, Poľsko). Na svojom konte má vydaných 30 sólových CD albumov, viac ako 10 hudobných kompilácii a vydaných 15 DVD nosičov programov vlastnej produkcie. Za obdobie vydavateľskej činnosti predal viac ako 5 miliónov nosičov. Jeho hudobnú kariéru odštartovalo jeho televízne vysielania a účinkovanie v zábavných programoch *Slovensko sa zabáva* (2009), *Šláger paráda* (20072009), *Folklórne slávnosti* (20052009), *Jubilanti* (20092011), *Slovenské šlágre* (20102017) a *Repete* (20092017). Rozhodujúcim zlomom v jeho kariére bolo znovuzrodenie programu *[[Repete (televízna relácia)|Repete]]* Ivana Krajíčka pod názvom *[[Repete Návraty (televízna relácia)|Repete Návraty]]* (2007). V ňom ako producent a režisér ponúkol priestor hudobným osobnostiam, ako boli napr. Dušan Grúň, Robo Kazík, Zdeno Sychra, Gizela Oňová, Lýdia Volejníčková, Eva Máziková, Oľga Szabová, Ľuboš Zeman, Duo Rytmus (Marián Maňo, Daniela Maňová) a Božanka Verešová a ďalší. Často spolupracuje aj s hudobným poradcom a manažérom Mariánom Čurkom.

Je propagátorom a vlastníkom autorských práv Repete *®*. V televízii TV8 je hlavnou osobnosťou, účinkuje v hudobnej relácii *Hudobné želania* a *Živijó*, ktoré sú divácky mimoriadne populárne hlavne u staršej generácie.

Je jednou z hlavných tvári hudobnej československej televízie Šlágr TV. Na Slovensku vlastní obchodnú značku hudobnej televízie Senzi TV.

Aktuálne pôsobí ako komentátor politického diania.

V TV JOJ sa stal tvárou celebritnej šou *[[Sladký život]]* I. a II. séria (20142016). Žije v Bratislave a striedavo v Los Angeles (Kalifornia, USA).

V decembri 2020 s projektom „Martin Jakubec – Televízna osobnosť, spevák, výkonný umelec“ získal podporu z Fondu na podporu umenia.

### Politická kariéra
8. novembra 2016 oficiálne oznámil svojím príhovorom vstup do slovenskej politiky. Je generálnym manažérom organizácie Úrad pre národný rozvoj SR. Spolupracovať začal so stranou Národná koalícia, ktorú založil bývalý politik HZDS, Sergej Kozlík. O podpore rokoval aj so Smer-SD, SNS a s Marianom Kotlebom. Vladimíra Mečiara uznáva ako „otca národa“. Kandidoval na funkciu predsedu BSK vo voľbách uskutočnených 4. novembra 2017, kde získal 1 219 hlasov (0,7 %). Momentálne zastáva viaceré manažérske pozície v správnych a dozorných radách obchodných spoločností. V roku 2018 kandidoval na post starostu obce Hrubá Borša, kde získal 9,1 % hlasov.

V roku 2019 kandidoval vo voľbách na prezidenta SR a vyzbieral pod svoju kandidatúru 21.063 podpisov. Kvôli nesplnenému vekovému limitu nebol oprávnený kandidovať vo voľbách.

V roku 2022 kandidoval v komunálnych voľbách na funkciu primátora hlavného mesta SR Bratislava za stranu Kotlebovci – Ľudová strana Naše Slovensko. Získal 1,4 % hlasov.

Oznámil, že v roku 2024 sa bude uchádzať o funkciu hlavy štátu v prezidentských voľbách.

## Kontroverzie

### Falošný predvolebný prieskum
Počas kampane na funkciu predsedu BSK pred voľbami v roku 2017 zverejnil falošný prieskum preferencií, ktorý mal pochádzať od agentúry AKO a v ktorom figuroval na druhom mieste s 12,9 % hlasov respondentov. Agentúra sa od prieskumu dištancovala a avizovala podniknutie krokov na ochranu svojho dobrého mena. V samotných voľbách získal 0,67 % platných hlasov a umiestnil sa na 10. mieste.

### Pandémia COVID-19
Počas pandémie ochorenia COVID-19 zverejňoval videa vo svojom YouTube kanáli, v ktorých šíril nepodložené tvrdenia a konšpiračné teórie o antigénových testoch, PCR testoch, vakcínach alebo pandémii všeobecne. V roku 2021 napr. tvrdil, že zaočkovaní ľudia vypúšťajú „mikročastice obsiahnuté vo vakcíne“, ktorými infikujú nezaočkovaných zdravých ľudí a sú „najväčším nebezpečenstvom a najväčším zlom pre spoločnosť“, „chodiaca smrť“, alebo že „do dvoch rokov budú všetci [zaočkovaní] zomierať“ (podľa odborníkov je to však nezmysel – mRNA ani vektorové vakcíny proti covidu nemôžu byť infekčné, pretože obsahujú len informáciu pre syntézu časti väzbového proteínu vírusu v bunkách, prípadne jej nosič v podobe modifikovaného adenovírusu, neschopného množenia). Niekoľko slovenských hercov tiež označoval za „platených politikmi, aby podporovali očkovanie“.

V reakcii na smrť herca Dana Heribana v máji 2023 zverejnil nenávistné video s cynickým titulkom *„Dorehotal sa aj dopumpoval Heriban. Povolala ho karma samá?"*, v ktorom opätovne rozvíjal viaceré konšpiračné teórie v súvislosti s pandémiou.

### Schvaľovanie ruskej agresie voči Ukrajine
Jakubec je známy i svojimi kontroverznými vyjadreniami ohľadom vojny na Ukrajine a v súvislosti s ňou aj so šírením hoaxov. Medzi jeho vyhlásenia patrilo napr.: *„Slovensko potrebuje mať nového suseda pri hranici. A to Rusko. Po dobytí Ukrajiny, Rusko bude náš nový partner...“*. Za schvaľovanie ruskej agresie voči Ukrajine naňho bolo v roku 2022 podané trestné oznámenie poslancami NR SR.

## Diskografia

### Albumy
* 2002: *Sen o veľkej láske* – Jakubec Production
* 2004: *Tie chvíle najkrajšie* – Jakubec Production
* 2004: *Párty* – Jakubec Production
* 2004: *Pamätáš, moja drahá* – Jakubec Production
* 2005: *Do rána je malá chvíľa* – Jakubec Production
* 2006: *Zlatá dychovka 1* – Maja Production
* 2007: *Akcent paráda* – Maja Production
* 2009: *Akcent live* – Jakubec Production
* 2009: *Brillant orchester* – Maja Production
* 2009: *Zlatá dychovka 2* – Maja Production
* 2009: *Repete Návraty 1 a Lýdia Volejníčková* – Maja Production
* 2009: *Repete Návraty 2 a Dušan Grúň* – Maja Production
* 2010: *Repete Návraty 3 Gala* – Maja Production
* 2010: *Vianoce – Pokoj v rodine* – Jakubec Production
* 2010: *Zlatá dychovka 3* – Maja Production
* 2010: *Slovensko sa zabáva – výberovka* – Maja Production
* 2010: *Skôr než odídeš* – Maja Production
* 2010: *Čože je to 50-tka* – Maja Production
* 2010: *Hity 70. rokov a Nočné ruže* – Maja Production
* 2012: *Slovensko krásne – Od Tatier k Dunaju* – Jakubec Production
* 2013: *Jubilantom 1 Spomienky na šlágre* – Jakubec Production
* 2013: *Jubilantom 2 Mamičke k sviatku* – Jakubec Production
* 2013: *REPETE Legendárne hity Dušan Grúň, Martin Jakubec a Lýdia Volejníčková* – Česká muzika
* 2013: *SLOVENSKO SA ZABÁVA s Martinom Jakubcom* – 7 CD a 5 DVD Česká muzika
* 2013: *KUBO a IVETKA Na slovenskej zábave* – 3 CD + 2 DVD Česká muzika
* 2013: *ZLATÁ DYCHOVKA s Martinom Jakubcom* – 7 DVD + 5 CD Česká muzika
* 2014: *Repete Vianoce Martin Jakubec a Dušan Grúň* – Jakubec Production
* 2015: *THE BEST OFF* – To najlepšie od Jakubca! (MAJA PRODUCTION)
* 2015: *ADIO BELLA Martin Jakubec a Božanka* – (MAJA PRODUCTION)
* 2015: *DALA BY TI DALA Martin Jakubec a Božanka* – (MAJA PRODUCTION)
* 2015: *DISKOPRÍBEH Martin Jakubec a Marián Čurko* – (MAJA PRODUCTION)
* 2015: *Bavíme sa navzájom Martin Jakubec* – (MAJA PRODUCTION)
* 2016: *REPETE 20 rokov po... Jakubec, Grúň, Volejníčková, Božanka* – (MAJA PRODUCTION)
* 2017: *Krásne Tatry* (Česko) – vydavateľstvo ČESKÁ MUZIKA spol. s r. o. TV Šláger
* 2018: *MARTIN JAKUBEC a BOŽANKA., Žraloci zo Splitu* (Slovensko/Česko) – MAJA PRODUCTION spol. s r. o. / – Česká muzika
* 2018: *MARTIN JAKUBEC a BOŽANKA., Oleandre, oleandre.,* – JAKUBEC PRODUCTION / For – media Poľsko
* 2018: *KRÁĽ ZÁBAVY* – Jubilejné 33, JAKUBEC PRODUCTION
* 2020: *Héj, Slováci* – Jakubec Music
* 2025: NAJ - Martin Jakubec 
* 2025: 25 rokov - Martin Jakubec 

### Kompilácie
* 2010: *Slovenské mamky* – Maja Production
* 2010: *Repete – Dušan Grúň* – Maja Production a STV
* 2010: *Repete 2 Lýdia Volejníčková (Milión ruží)* – Maja Production
* 2012: *Slovensko zarába* 7 DVD a 5 CD – (ČESKÁ MUZIKA)
* 2012: *JADRAN ŠOU Martin Jakubec a Božanka* – (ČESKÁ MUZIKA)
* 2014: *SLOVENSKO KRÁSNE* – (ČESKÁ MUZIKA)
* 2019: *Modlitba za rodičov Martin Jakubec a Božanka* – (ČESKÁ MUZIKA)
* 2020: *Nikdy nebuď sám Martin Jakubec a Marián Čurko* – (ČURKO MUSIC)

## Filmografia
* 2015 – 2018: *[[Sladký život]]* – relácia
* 2016: *[[Cooltúra]]* – dokumentárny film, réžia Miro Remo

## Referencie

## Externé odkazy
* Oficiálna stránka
* Oficiálna stránka
* Spravodajstvo týkajúce sa Martina Jakubca na portáli Teraz.sk TASR
* Spravodajstvo týkajúce sa Martina Jakubca na portáli agentúry SITA

Kategória:Slovenskí speváci
Kategória:Slovenskí politici
Kategória:Absolventi Fakulty masmediálnej komunikácie Univerzity sv. Cyrila a Metoda v Trnave
Kategória:Absolventi Paneurópskej vysokej školy
Kategória:Konšpirační teoretici
Kategória:Osobnosti z Bratislavy